Lars Barfoed (KF), 2004-05-04:
I Det Konservative Folkeparti er vi tilhængere af en hård kurs over for lovovertrædelser og kriminalitet.
Derfor er vi også tilhængere af en hård kurs over for arbejdsgivere, som ulovligt beskæftiger udlændinge.
Sådan er det.
Der er da også noget, der tyder på, at de foranstaltninger, der er gjort indtil nu, ikke har været tilstrækkelige.
Konsekvensen af det er selvfølgelig, at vi i Det Konservative Folkeparti er åbne over for at drøfte en skærpelse af de tiltag, der allerede er gjort, og også over for at drøfte, om vi kunne finde på yderligere tiltag, der mere effektivt kan bekæmpe brugen af ulovligt beskæftigede udlændinge.
Når det så gælder forslaget om en forhøjelse af strafniveauet, som lovforslaget jo lægger op til, er det da absolut en mulighed, som vi skal se på.
Det er da klart, at det, at der er udsigt til en mere alvorlig straf, en højere straf, både når det gælder frihedsberøvelse, og når det gælder den økonomiske sanktion, nok vil få arbejdsgivere til at holde sig tilbage fra at beskæftige udlændinge ulovligt, især hvis der også er udsigt til, at det bliver opdaget, at de gør det.
Det er selvfølgelig den anden del af det, at vi også hele tiden må arbejde med, hvordan vi bedre kan få øje på dem, der beskæftiger udlændinge ulovligt, få dem afsløret, pågrebet og tiltalt.
Jeg må dog også sige, at som i alle andre sammenhænge, skal der være den fornødne retssikkerhed, for uanset hvor alvorlige lovovertrædelser der er tale om, skal der naturligvis være en retssikkerhed for dem, der bliver tiltalt.
Derfor er vi også i Det Konservative Folkeparti umiddelbart betænkelige ved de elementer i lovforslaget, der drejer sig om et mere objektivt strafansvar, og også over for muligheden for at konfiskere økonomiske fordele, som i mangel af bedre skal kunne opgøres ved et skøn.
Men lad os nu se på de muligheder under udvalgsarbejdet.
Det bliver der jo rig lejlighed til.
For så vidt angår forslaget om, at man skal kunne frakendes retten til at drive virksomhed, som altså er et beslutningsforslag, hvor regeringen skal forpligtes til at sikre det ved gentagne ulovligheder af denne art, er der jo, som justitsministeren allerede har nævnt, hjemmel til det i straffeloven.
Jeg hørte på fru Lissa Mathiasen tidligere i debatten, at fru Lissa Mathiasen mente, at det så var noget, man normalt ikke benyttede sig af, når der er tale om overtrædelse af særlovgivning.
Jeg synes, at det er noget, som vi må have afdækket under udvalgsbehandlingen: Hvordan forholder det sig, og stiller det sig hindrende i vejen for at anvende den sanktionsmulighed i de her sammenhænge?
Her må man jo også være opmærksom på, at det er en ganske alvorlig sanktion at frakende nogle retten til at drive virksomhed.
Der skal være den fornødne proportion, og derfor mener jeg også, at vi må se på i praksis, hvornår er det, at man allerede i dag benytter den sanktion, og er det så sammenligneligt og fornuftigt i forhold til måske at anvende den i større udstrækning, når det gælder ulovlig beskæftigelse af udlændinge?
Igen: Vi er da ikke afvisende over for det, men der skal være en fornuftig proportion mellem straffen og den lovovertrædelse, der begås, og det skal ses i sammenhæng med anvendelse af denne sanktionsform i forhold til andre lovovertrædelser.
Jeg synes, at vi skal få alt det afdækket under udvalgsarbejdet.
I det hele taget er der nok behov for en nærmere analyse også af effekterne af de hidtidige foranstaltninger.
For selv om meget kunne tyde på, at de foranstaltninger ikke har været tilstrækkelige, så synes jeg godt, at vi kunne have behov for at få belyst så tæt som muligt, hvordan foranstaltningerne har virket, inden vi lægger os fast på de skærpede og yderligere tiltag, der skal gøres.
Vi er i Det Konservative Folkeparti positivt indstillede over for at se nærmere på de forslag, der ligger, både lovforslaget og for så vidt også beslutningsforslaget.